Werner August Örn

Werner August Örn (26. marraskuuta 1853 Viipuri – 4. syyskuuta 1913 Salmi) oli suomalainen oikeuspormestari ja ruotsin kielellä kirjoittanut kirjailija. Hän kirjoitti salanimellä Harald Selmer-Geeth romaanin Inspektorn på Siltala (suom. Siltalan pehtoori) josta tehtiin myöhemmin näytelmä ja elokuva.

Henkilöhistoria
Örnin isä Robert Isidor Örn (1824–1885) toimi Viipurin kunnallispormestarina, porvarissäädyn puheenjohtajana säätyvaltiopäivillä ja viimeksi kenraalikuvernöörin kanslian päällikkönä ja senaattorina. Hänet aateloitiin 1876. Werner August Örn pääsi ylioppilaaksi Helsingin normaalikoulusta 1873 ja hän opiskeli Helsingin yliopistossa suorittaen oikeustutkinnon 1880. Örn sai varatuomarin arvon 1883. Örn toimi Viipurin kaupungin oikeuspormestarina 1898–1907 ja hän toimi myös Viborgs konstvänner -yhdistyksen puheenjohtajana. Viimeksi Örn toimi 1907–1913 Salmin kihlakunnantuomarina.

Örn oli aatelissäädyssä edustaja valtiopäivillä 1899.Förteckning öfver Finlands till urtima landtdagen i Helsingfors år 1899 församlade Ridderskap och Adel. Protokoll fördt hos Finlands Ridderskap och Adel vid Urtima Landtdagen 1899. Helsingfors: Helsingfors Centraltryckeri, 1899, ss. 207–215.

Kirjallinen tuotanto
Örn kirjoitti molemmat julkaistut kirjansa salanimellä Harald Selmer-Geeth. Romaani Inspektorn på Siltala sai heti hyvän vastaanoton ja se käännettiin myös suomeksi ja 1912 saksaksi. Hjalmar Procopé kirjoitti romaanin pohjalta 1913 nelinäytöksisen huvinäytelmän ja siitä tehtiin myös kaksi elokuvaversiota: 1934 Risto Orkon ohjaamana ja 1953 Valentin Vaalan ohjaamana. Örnin toista teosta Min första bragd pidetään yleisesti ensimmäisenä suomalaisena salapoliisiromaanina.

 Teoksia 
 Inspektorn på Siltala. Söderström, Helsingfors 1903, 2. painos 1910, 3. painos 1920 (ilmestyi Aarni Koudan suomentamana nimellä Siltalan pehtoori, Söderström 1904, 7. painos WSOY 1994)
 Min första bragd : detektivroman. Söderström, Helsingfors 1904, uusi näköispainos 2003

 Lähteet 


 Jyrki Ilva : Pehtoori ja kansa: "Siltalan pehtoorin" (1934) intertekstuaaliset yhteydet ja yhteiskunnallinen sisältö : luku 3 : Tarinan historia. Suomen historian pro gradu-tutkielma, Helsingin yliopisto, Historian laitos 1998

Viitteet

Luokka:Suomalaiset juristit
Luokka:Suomenruotsalaiset kirjailijat
Luokka:Viipurin pormestarit ja kaupunginjohtajat
Luokka:Suomalaiset aateliset
Luokka:Suomen suuriruhtinaskunnan aatelissäädyn valtiopäivämiehet
Luokka:Vuonna 1853 syntyneet
Luokka:Vuonna 1913 kuolleet